alke
Store norske leksikon,Biologi,Dyreriket,Ryggstrengdyr,Virveldyr,Fugler,Vade-, måke- og alkefugler,Alkefamilien,Alca
Alke er en fugleart i alkefamilien. I Norge hekker alker i kolonier som ofte inneholder andre alkefugler, og det hekker også alker fåtallig på Svalbard. Utenom hekkeperioden kan alke påtreffes langs hele Norskekysten.
Beskrivelse Alkene har en lengde på cirka 40 centimeter og veier 650–900 gram. Fuglene har svart og hvit fjærdrakt, og i likhet de andre alkefuglene er bena festet langt bak på kroppen. Alkene har et kraftig nebb som er sammentrykt fra sidene og utstyrt med ekstra hornskjeder i forplantningssesongen, og nebbet er mye større og kraftigere på voksne sammenlignet med unge alker. Det engelske navnet Razorbill spiller på at alkene har svært skrape nebb, som gjør det mulig å fange fisk effektivt under vann. Forplantning Alkene hekker normalt første gang i 4–5 års alder. De legger ett egg, ofte skjult i en fjellsprekk eller bak en stein, som ruges av begge foreldrene i omtrent 35 dager. Etter nye 18–20 dager følges ungen ut på vannet av hannen i paret, og de to fuglene svømmer ut fra kolonien. Normalt er ungen 25–30 prosent av voksen størrelse når den forlater kolonien. Utbredelse og bestand Alkene hekker i fuglefjell, her i landet mest i Nord-Norge, men også sørover til Rogaland. I 1993 ble også to hekkende fugler med unger registrert ved Lindesnes. Arten hekker på begge sider av det nordlige Atlanterhavet nord til Spitsbergen.Totalbestanden av alke på Norskekysten ble i 2015 estimert til over 55 000 hekkende par av BirdLife, og i tillegg hekker det minst 220 par på Svalbard inkludert Jan Mayen. Verdensbestanden ligger på 500 000–700 000 par, hvorav hovedmengden hekker på Island og De britiske øyer. Flere tusen par hekker i Østersjøområdet. Etter andre verdenskrig er det registrert en nedgang i bestanden i mange kolonier. Jakt og drukning i fiskegarn er trolig viktige årsaker til dette. Benevnelse Jegerne brukte fellesnavnet «alker» både om alke og lomvi. I distriktet Kristiansand–Mandal kalles vanlig alke for klonse eller buttnebb. I dag er alle artene i alkefamilien fredet fra jakt i Norge. Les mer i Store norske leksikon alkefamilien lomvi polarlomvi Eksterne lenker Globalt utbredelseskart fra BirdLife International BirdID: Faktaside om alke